2MASS

2MASS is die mees ambisieuse projek tot dusver om hemelliggame waar te neem en te kategoriseer. Waarnemings vir die Two Micron All-Sky Survey het in 1997 begin en is in 2001 voltooi.

Twee teleskope is gebruik, een in die Noordelike Halfrond (in Arizona) en een in die Suidelike Halfrond (in Chili) sodat die hele hemelruim gedek kon word. Die finale data van 2MASS is in 2003 gepubliseer. ’n Fotometriese stelsel van drie infrarooi-golfbande van sowat 2 mikrometer (m) is gebruik: J (1,25 m), H (1,65 m) en Ks (2,17 m).

Die doel van die opname was onder meer:
 Die waarneming van sterrestelsels in die deel van die lug wat in sigbare lig deur ons eie stelsel, die Melkweg, verberg word.
 Die eerste waarneming van bruindwergsterre soos 2MASS 0939-2448, 2MASS 0415-0935, 2M1207 en 2MASS J04414489+2301513. Soos in 2003 het 2MASS altesaam 173 bruindwerge ontdek.
 ’n Uitgebreide opname van sterre met ’n klein massa, die mees algemene soort ster in sowel die Melkweg as ander sterrestelsels.
 Die katalogisering van alle waargenome sterre en stelsels.

Die laaste doel is uitstekend behaal. Numeriese beskrywings van alle puntbronne (sterre, planete, asteroïede) en uitgebreide bronne (sterrestelsels, nebulae) tot ’n gemiddelde magnitude van 14 is deur geoutomatiseerde rekenaarprogramme gekategoriseer. Meer as 300 miljoen puntbronne en 1 miljoen uitgebreide bronne is aangeteken. In November 2003 het ’n span wetenskaplikes die ontdekking van die Canis Major-dwergsterrestelsel aangekondig gebaseer op die ontleding van 2MASS-data. Dit was in daardie stadium die naaste bekende sterrestelsel aan die Melkweg.

Die data en beelde van die opname is tans in die publieke domein en kan deur enigiemand gratis aanlyn besigtig word.

2MASS- bruin- en witdwerge binne 30 ligjare van die Aarde af sluit in:
 Voorwerp Tipe  Lig-jare  Spektraal-tipe  Sterrebeeld  Regte klimming  Deklinasie 2MASS 0036+1821  bruindwerg  29  L3.5  Visse     2MASS 0415-0935  bruindwerg  18  T8V  Eridanus     2MASS 0727+1710  bruindwerg  28  T7  Tweeling     2MASS 0937+2931  bruindwerg  20  T6  Leeu     2MASS 0939-2448  bruindwerg  17  T8  Lugpomp     2MASS 1114–2618  bruindwerg  18  T7.5  Noordelike Waterslang     2MASS 1507–1627  bruindwerg  24  L5  Weegskaal     2MASS 1835+3259  bruindwerg  18  M8.5  Lier     Gliese 293  witdwerg  26  DC8.8  Vlieënde Vis     Gliese 440  witdwerg  15  DQ6  Vlieg     Gliese 518  witdwerg  27  DZ10.0  Maagd     Gliese 915  witdwerg  27  DAP5.8  Feniks     GJ 1087  witdwerg  26  DAP8.9  Jagter     GJ 1221  witdwerg  20  DQP9.0  Draak     GJ 1289  rooidwerg  26  M4.0V  Andromeda     Van Maanen se Ster  witdwerg  14  DZ8  Visse    

 Verwysings 

 Eksterne skakels 
 2MASS by IPAC
 2MASS by UMass 

Kategorie:Ruimteverkenning
Kategorie:Sterrekundige katalogusse